text: সাংবাদিকদের ভয় দেখাতে ব্যাংক হিসাব তলব করা হয়েছে - Padma News
  সাংবাদিকদের ভয় দেখাতে ব্যাংক হিসাব তলব করা হয়েছে
  Published: সেপ্টেম্বর ২০, ২০২১ Updated: ১:১৬ অপরাহ্ন
  এই নিয়ে সাংবাদিকদের ছয়টি সংগঠন বিবৃতি ও সংবাদ সম্মেলন করার পর রবিবার তারা জাতীয় প্রেসক্লাবের সামনে প্রতিবাদ সমাবেশ করেছে৷ সেখানে সাংবাদিক নেতারা দাবি করেছেন, ''সাংবাদিকদের ভয় দেখানোর, তাদের কলমকে স্তব্ধ করার জন্য বেছে বেছে সাংবাদিক নেতাদের ব্যাংক হিসাব তলবের এই চিঠি দেয়া হয়েছে৷ কিন্তু ভয় দেখিয়ে সাংবাদিকদের কলম স্তব্ধ করা যাবে না৷"
  ব্যাংক হিসাব তলবের সাথে সংবাদমাধ্যম ও স্বাধীন সাংবাদিকতার ওপর চাপের কী সম্পর্ক জানতে চাইলে ঢাকা রিপোর্টার্স ইউনিটির সাধারণ সম্পাদক মশিউর রহমান খান বলেন, ''আমরা ব্যাংক হিসাব তলবের বিরুদ্ধে নয়, প্রক্রিয়াটির বিরুদ্ধে৷ আমার ব্যাংক একাউন্টতো ব্যক্তিগত, সংগঠনের নামে নয়৷ কিন্তু যেভাবে সবগুলো সংগঠনের সভাপতি ও সাধারণ সম্পাদকের পদবি উল্লেখ করে বলা হয়েছে, সংগঠনের নাম এমনভাবে দেয়া হয়েছে যাতে ভীতি সঞ্চার হয় এবং সাংবাদিক সমাজ সম্পর্কে একটি নেতিবাচক ধারনা হয় যে সাংবাদিকরাও দুর্নীতিবাজ৷"
  তিনি বলেন, ''যে রাষ্ট্রীয় সংস্থা এটা করছে তারা শুধু ব্যাংকে ১০ লাখের বেশি টাকা থাকলে এবং মানি লন্ডারিং ও সন্ত্রাসি কর্মকাণ্ডে অর্থায়নের সন্দেহ থাকলে এমনটা করতে পারে৷ এর বাইরে নয়৷"
  তিনি আরো বলেন, ''তাদের এই প্রক্রিয়া নিয়ে যেহেতু বিভ্রান্তি তৈরি হয়েছে তাই আমাদের আরো দাবি তারা যেন যাদের প্রতিবেদন জনসম্মূখে প্রকাশ করে৷"
  সাংবাদিকদের সম্পদের হিসাব প্রকাশ বা জমা দেয়ার বিরোধী নন এই নেতা৷ তবে তার কথা হচ্ছে, ''এটা যেন সব পেশার সবার জন্য হয়৷ কাউকে বা কোনো পেশার লোজনকে টার্গেট করে না হয়৷"
  মশিউর রহমান বলেন, ''আমি মনে করি যারা সাংবাদিক নেতা এবং বিভিন্ন ফোরামে নির্বাচন করেন তাদের উচিত নির্বাচনের আগে এবং নির্বাচনের পরে মেয়াদ শেষে সম্পদের হিসাব দেয়া৷ ঢাকা রিপোর্টার্স ইউনিটিতে এটা চালু করতে চাই৷ অন্যান্য সংগঠন করবে কী না সেটা তাদের ব্যাপার৷"
  বিষয়টি সংবাদমাধ্যমই প্রকাশ করেছে, তাহলে দায় কার? এমন প্রশ্নের জবাবে তিনি বলেন, ''এই গোপন নথি সংবাদমাধ্যম কীভাবে পেল? উদ্দেশ্যমূলকভাবেই এটা সংবাদমাধ্যমকে প্রচারের জন্য দেয়া হয়েছে৷ সাংবাদিকদের সমাজে ছোট করার জন্য, তাদের অধিকার ক্ষুন্ন করার জন্য এটা করা হয়েছে৷"
  তিনি বলেন, ''আমাদের সম্পদের হিসাব দিতে আমাদের কোনো আপত্তি নেই৷ কিন্তু এটা করা হচ্ছে উদ্দেশ্যমূলকভাবে৷ ঢাকার বাইরেও কিছু সাংবাদিকের হিসাব চেয়ে চিঠি দেয়া হয়েছে৷ কিন্তু দেশে দুর্নীতির মচ্ছব হচ্ছে, হাজার হাজার কোটি টাকা পাচার হচ্ছে সে ব্যাপারে কিছু করা হচেছ না৷'
  সুপ্রিম কোর্টের আইনজীবী মনজিল মোরসেদের কাছে অবশ্য সাংবাদিকদের প্রতিক্রিয়া 'একটু বেশিই' মনে হচ্ছে৷ তিনি বলেন, ''আইন অনুযায়ী রাষ্ট্রের দায়িত্বপ্রাপ্ত প্রতিষ্ঠান যদি মনে করে তাহলে ব্যাংক হিসাব তলব বা সম্পদের হিসাব চাইতে পারে৷ তবে আমরা অনেক বছর ধরেই দেখে আসছি সরকারের বিরুদ্ধে গেলে বা লেখালেখি করলে তাদের ব্যাংক হিসাব চাওয়া হয়৷ কিন্তু এখানেতো সরকার সমর্থক এবং সরকার বিরোধী দুই দিকের সাংবাদিক নেতাদের ব্যাংক হিসাবই তলব করা হয়েছে৷"
  তার মতে, ''সাংবাদিকরা তাদের কথা বলছেন৷ এটা তাদের অধিকার৷ তবে হিসাব চাইলে তা দিতে হবে৷ আর এর মাধ্যমে যদি সব পেশার সদস্যদের হিসাবের প্রক্রিয়ায় আনা হয় তাহলে ভালো৷ তাই বেশি প্রতিক্রিয়া না দেখিয়ে বরং স্বচ্ছতা নিশ্চিত করাই জরুরি৷"
  দুদকের সাবেক চেয়ারম্যান গোলাম রহমান এই বিষয়ে বলেন, ''সাংবাদিকরা মনে করছেন তাদের ভয় দেখানোর জন্য এটা করা হচ্ছে৷ সেটা করা হয়ে থাকলে তারা সেটা নিয়ে কথা বলতে পারেন৷ কিন্তু তাদের ব্যাংক হিসাব তলব করার আইনগত বিধান আছে৷ এর জবাব আইনের মাধ্যমেই দিতে হবে৷ নাগরিকদের সম্পদের হিসাবও তলব করার আইন আছে৷"
  সাংবাদিক নেতাদের ব্যাংক হিসাব তলবের বিষয়ে বাংলাদেশ ফিন্যানশিয়াল ইন্টেলিজেন্স ইউনিটের (বিএফআইইউ) প্রধান মাসুদ বিশ্বাসের কাছে জানতে চাইলে তিনি বলেন, ''এখন এটা নিয়ে কথা বলার সময় নয়৷"